Il-kandidat Laburista Jeffrey Pullicino Orlando esprima tifħir lejn il-proposta tal-Partit Nazzjonalista li dawk li kienu u għadhom fuq quddiem fil-ġlieda kontra l-Coronavirus jingħataw rikonoxximent xieraq għall-ħidma kontinwa tagħhom. Waqt li kien qed jipparteċipa fi programm fuq l-istazzjon televiżiv tal-Partit Laburista, fejn kienu diskussi l-miżuri mħabbra mill-Gvern it-Tnejn filgħaxija, Pullicino Orlando qal li l-proposta ta' Adrian Delia kienet waħda valida u tajba. Fl-istess programm ipparteċipa wkoll il-Konsulent dwar l-Impjiegi Gejtu Vella, li appella lill-Gvern biex jagħti aktar għajnuna lill-familji, partikolarment biex jigi indirizzat il-piż li jħallu magħhom il-kontijiet tad-dawl u l-ilma. Gejtu Vella esprima t-tħassib tiegħu li l-pjan tal-Gvern ta' Robert Abela ma jħarisx 'il quddiem. Għax ladarba negozju għandu bżonn is-serħan il-moħħ u ċ-ċertezza biex ikun jista' jippjana, kien ikun aktar għaqli li kieku l-Gvern jippjana fit-tul. Dwar l-isfidi tal-futur, Jeffrey Pullicino Orlando għamel referenza għas-sitwazzjoni medika, fejn tenna li l-krizi tal-Covid f'pajjiżna għadha fluwida, anke mill-aspett tas-saħħa, tant li għadna ma nafux x'se jiġri f'Ottubru. Gejtu Vella minn naha tieghu esprima tħassib għall-fatt li 100,000 persuna reġgħu ntesew mill-Gvern għax la rċievew fil-bidu tal-pandemija u lanqas fil-miżuri mħabbra t-Tnejn li għadda. Il-Konsulent dwar l-Impjiegi staqsa għaliex uħud minn dawn il-miżuri ma ddaħħlux fis-seħħ mal-ewwel... bit-tama li konna nevitaw iż-żieda li kien hemm fl-ammont ta' nies bla xoghol.